**Byrådet**

Teknik-, Plan og Landistriktudvalget Vemmelev den 21. april 2022

Budgetogplanlaegning@slagelse.dk

# Høringssvar fra Slagelse Ældreråd

**Budgetområde: Busdrift**

Ældrerådet har tidligere udtrykt bekymring for situationen indenfor den kollektive trafik i Slagelse kommune, idet den i alt for ringe grad understøtter bl.a. de ældres mobilitet, livskvalitet og muligheder for at deltage i det sociale liv.

Ældrerådets bekymring er ikke blevet mindre, tvært imod, med de spareforslag, der nu er lagt frem.

Mulighederne for at benytte den kollektive trafik i Slagelse kommune begrænses mere og mere.

De omlægninger, der er sket mht Fribusser/skolekørsler, har ikke taget hensyn til borgere, og i sær de ældre, der ikke har bil, eller anden kørelejlighed.

Skolebuskørslen dækker kun de 200 dage årligt, så i 165 dag årligt er der ikke mulighed for offentlig transport i form af buskørsel.

I prioriteringsforslaget er der opstillet 3 forslag, men ingen af disse tager hensyn til de borgere, der har brug for ”at tage bussen”. Det er ikke alle borgere, der selv har bil eller kan få kørelejlighed og især ikke ældre borgere. Den eneste mulighed er at benytte Flextur, som er meget dyr i forhold til at køre med bus. For de borgere, der har behov for at køre flere gange om ugen, vil det blive en dyr fornøjelse og en stor belastning af økonomien.

**Ældrerådet kan bestemt ikke støtte forslaget om nedlæggelse af linje 909 i Skælskør i forbindelse med trafikbestilling 2023 som foreslås fremrykket med virkning fra august 2022. Det er oplyst, at linje 909 delvist kan erstattes af Fribus 2, som betjener Skælskør by i hverdagene fra august 2022.**

De borgere og Frivillige der bruger Aktivitetscenter Rådmandscentret vil få svært ved at komme til og fra centret, da nogle kun har den mulighed, at benytte Bus 909. På Rådmandscentret kan borgere vedligeholde deres genoptræning, og spise deres sociale måltider og have socialt samvær – en form for hverdagsrehabilitering. Det vil sige, at den

gruppe borgere, det går mest ud over, er borgere, der ikke er fysisk stærke nok til at gå den lange vej.

At nedlægge eller reducere linje 909 vil endvidere ramme borgere der

* går til træning eller til varmtvandssvømning på SANO (træningscenter)
* konsulterer lægehuset på Smidstrupvej eller Skælskør Fysioterapi og Træning
* er fastboende på Kobæk Strand.

Et forslag kunne være, at linje 909 kunne udskifte de store busser med mindre busser.

**Som beskrevet er der ikke mulighed for at benytte fribussen i 165 dage om året, der er derfor igen ikke taget hensyn til de borgere, der ikke selv har bil eller anden kørelejlighed.**

I prioriteringsforslaget er der i nr. 3 en ordning ”studieflex” , som er en ny Flextrafik kørselsordning, der tilbydes alle kommuner. Kommunerne visiterer og bestemmer selv serviceniveauet i ordningen og kan dermed fremme transportvilkår for bestemte målgrupper.

En sådan ordning imødekomme ikke de udækkede behov for transportmuligheder, der er opstået i forbindelse med overgangen til fribus/skolekørslerne, da tilbuddet er til borgere der er under uddannelse og er mellem 15-25 år..

Med venlig Hilsen

Slagelse Ældreråd

Formand

Tonny Korndrup

,